เบี้ยรับใหม่ประกันชีวิต5เดือนแรกผังแผ่ว
สมาคมประกันชีวิตไทยเผย 5 เดือนแรกเบี้ยรับรวมโต 2% เบี้ยใหม่ไม่ขยับ
8 ก.ค. 2558

สมาคมประกันชีวิตไทยเผย 5 เดือนแรกเบี้ยรับรวมโต 2% เบี้ยใหม่ไม่ขยับ
แหล่งข่าวจากสมาคมประกันชีวิตไทย เปิดเผยว่า ในช่วง 5 เดือนแรกของปีนี้ ธุรกิจประกันชีวิตมีเบี้ยรับรวม 2.14 แสนล้านบาท เพิ่มขึ้นเล็กน้อย 2% เมื่อเทียบกับช่วงเดียวกันของปีก่อน โดยแยกเป็นเบี้ยปีแรก 4.53 หมื่นล้านบาท ทรงตัวเมื่อเทียบกับช่วงเดียวกันของปีที่ผ่านมา ส่วนเบี้ยต่ออายุ 1.49 แสนล้านบาท อัตราการต่ออายุลดลงเหลือ 84% จากงวดเดียวกันของปีก่อนอยู่ที่ระดับ 86% ในขณะที่เบี้ยชำระครั้งเดียวอยู่ที่ 2 หมื่นล้านบาท หรือลดลงถึง 38%
ทั้งนี้ เบี้ยรับรวมของธุรกิจประกันชีวิตช่วง 5 เดือน เริ่มขยับขึ้นเล็กน้อยในช่วงไตรมาส 2 หลังจากที่ตัวเลขในช่วงไตรมาสแรกปีนี้ลดลงเมื่อเทียบกับไตรมาสเดียวกันของปีที่แล้ว 1.06% อยู่ที่ 1.33 แสนล้านบาท แต่ก็เป็นการขยับขึ้นอย่างเชื่องช้า หลังจากที่ก่อนหน้านี้มีการคาดการณ์กันว่าธุรกิจประกันชีวิตน่าจะได้รับอานิสงส์ดีขึ้นจากการลดดอกเบี้ยนโยบายลง 2 ครั้ง ซึ่งน่าจะเป็นโอกาสให้คนหันมาซื้อประกันชีวิตมากขึ้น 
สำหรับบริษัทที่มีเบี้ยรับรวมสูงสุด 5 อันดับแรก ประกอบด้วย บริษัท เอไอเอ ประเทศไทย 4.55 หมื่นล้านบาท เพิ่มขึ้น 4% บริษัท เมืองไทยประกันชีวิต 3.69 หมื่นล้านบาท เพิ่มขึ้น 16% บริษัท ไทยประกันชีวิต 2.59 หมื่นล้านบาท เพิ่มขึ้น 11% บริษัท กรุงไทย-แอกซ่า ประกันชีวิต 2.31 หมื่นล้านบาท เพิ่มขึ้น 19% และบริษัท ไทยพาณิชย์ประกันชีวิต 2.27 หมื่นล้านบาท เพิ่มขึ้น 14% ตามลำดับ
ฝ่ายวิจัย บล.เอเซีย พลัส ประเมินภาพรวมธุรกิจประกันชีวิตในไตรมาส 2 ว่า น่าจะเติบโตได้สูงกว่าธุรกิจประกันวินาศภัย แต่ประเมินว่ายังต่ำกว่าเป้าหมายทั้งปี 2558 ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ประเมินไว้ไม่เกิน 10% เมื่อเทียบกับปีก่อน
ทั้งนี้ คาดว่าการเติบโตของธุรกิจประกันชีวิตจะเร่งตัวขึ้นในช่วงครึ่งหลังของปี 2558 เมื่อเข้าสู่ช่วงฤดูกาลของอุตสาหกรรม เพราะบริษัทประกันต่างพัฒนาแบบของผลิตภัณฑ์เพื่อให้ตรงกับความต้องการของผู้บริโภค โดยเฉพาะช่องทางการขายผ่านธนาคารที่ช่วยอำนวยความสะดวกในการขายกรมธรรม์มากขึ้น
นอกจากนี้ ยังมีช่องทางการขายผ่านร้านสะดวกซื้อต่างๆ รวมทั้งการพัฒนาผลิตภัณฑ์ประกันภัยสำหรับรายย่อยใหม่ๆ ที่ช่วยตอบสนองความต้องการของประชาชนผู้มีรายได้น้อย ผนวกกับมาตรการสนับสนุนของภาครัฐเกี่ยวกับสิทธิประโยชน์ในการหักลดหย่อนภาษีของบุคคลธรรมดา